***7 сакавіка***

***95 год з дня нараджэння***

***Слесарэнка Аляксея Аляксеевіча (1919—2005),***

***пісьменніка, акцёра эстрады, заслужанага дзеяча культуры Беларусі***

*Аляксей Аляксеевіч Слесарэнка (7 сакавіка 1919, Кіеў — 2005) — беларускі пісьменнік, перакладчык, акцёр. Заслужаны дзеяч культуры Беларусі (1960)*

*Нарадзіўся ў сям'і служачага. У 1924 г. бацькі вярнуліся на Беларусь. Вучыўся ў Брагінскай сярэдняй школе, пазней яго запрасіла кінафабрыка Белдзяржкіно ў Ленінградзе здымацца ў ролі Мірона ў фільме "Палескія рабінзоны" (1934). Пасля гэтага яго накіравалі на вучобу ў Маскоўскую студыю кінаакцёраў. Здымаўся ў фільмах "Бежын луг" (рэжысёр С. Эйзенштэйн), "Вясёлыя хлопцы" (рэжысёр Р. Аляксандраў), "Аэраград" (рэжысёр А. Даўжэнка). Падчас Вялікай Айчыннай вайны быў на фронце, камандаваў стралковым узводам. Ад Вялікіх Лук дайшоў да Берліна. Служыў у арміі да 1953 г. У 1954—1956 гг. працаваў дырэктарам бюро прапаганды мастацкай літаратуры пры СП БССР. Тры гады вучыўся на завочных курсах мастацкага чытання пры Усесаюзным доме народнай творчасці. Выступаў як чытальнік Беларускай дзяржаўнай філармоніі, адначасова (1962—1974) быў навуковым супрацоўнікам Літаратурнага музея Якуба Коласа. Член Саюза пісьменнікаў СССР з 1969 г.*

*Узнагароджаны ордэнамі Чырвонай Зоркі, Айчыннай вайны I і II ступеняў і медалямі.*

*Заслужаны дзеяч культуры Беларускай ССР (1960).*